ORDE do 19 de xullo de 2004 pola que se amplía a dotación orzamentaria para a concesión de axudas para programas agrarios de mellora técnica e desenvolvemento sustentable dos procesos produtivos agrícolas convocadas por Orde do 23 de decembro de 2003.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 26/07/2004

Por Orde do 23 de decembro de 2003 convócanse para o ano 2004 as axudas para programas agrarios
de mellora técnica e desenvolvemento sustentable dos procesos produtivos agrícolas (DOG nº 253, do 31 de decembro). As bases reguladoras destas axudas establécense na orde desta consellería, do 2 de agosto de 2002 (DOG nº 153, do 9 de agosto).
No artigo 9º detállanse as aplicacións orzamentarias e os importes económicos previstos para o financiamento das devanditas axudas. Tendo en conta o elevado número e dimensión das solicitudes de axuda que se recibiron e a necesidade dun maior financiamento, cómpre ampliar a dotación orzamentaria consignada inicialmente, coa finalidade de poder amparar as solicitudes de axuda presentadas polas agrupacións de produtores e outras entidades agrarias da Comunidade Autónoma de Galicia, sempre que cumpran co establecido nas ordes desta consellería citadas anteriormente.
En consecuencia, de acordo co disposto no artigo 30.I.3 do Estatuto de autonomía de Galicia e no uso das facultades que me confire a Lei 1/1983, do 22 de febreiro, reguladora da Xunta e do seu presidente, modificada pola Lei 11/1988 e o Decreto 50/2002, do 14 de febreiro,
DISPOÑO:
Artigo único.
Primeiro.-Amplíase a dotación orzamentaria que se recolle na orde desta consellería do 23 de decembro de 2003 (DOG nº 253, do 31 de decembro), pola que se convocan para o ano 2004 as axudas para programas agrarios de mellora técnica e desenvolvemento sustentable dos procesos produtivos agrícolas, tal e como se detalla a continuación:
* A aplicación orzamentaria 09.03.614-A.770.0 (código de proxecto 2002.09806), increméntase en cento setenta e un mil cento quince euros con oitenta e seis céntimos de euro (171.115,86 A).
* A aplicación orzamentaria 09.03.614-A.770.1 increméntase en trescentos noventa mil douscentos noventa euros con noventa e un céntimos de euro (390.290,91 A).
* A aplicación orzamentaria 09.03.614-A.780.3 increméntase en setecentos catorce mil cincocentos oitenta e oito euros con dezaoito céntimos de euro (714.588,18 A).
* A aplicación orzamentaria 09.03.614-A.770.3 increméntase en cento cincuenta e dous mil oitocentos sete euros con un céntimo de euro (152.807,01 A).
Segundo.-Tamén se poderán utilizar outros remanentes adicionais que puidesen existir nas mesmas aplicacións. En todo caso, a concesión da axuda para programas agrarios de mellora técnica e desenvolvemento sustentable dos procesos produtivos agrícolas estará condicionada á existencia de crédito axeitado e suficiente e limitarase ás dispoñibilidades orzamentarias.
Terceiro.-Esta modificación non afecta o prazo que se establece para a presentación de solicitudes de axuda na devandita Orde do 23 de decembro de 2003.
Santiago de Compostela, 19 de xullo de 2004.
Juan Miguel Diz Guedes
Conselleiro de Política Agroalimentaria
e Desenvolvemento Rural
CONSELLERÍA DE XUSTIZA, INTERIOR E ADMINISTRACIÓN
LOCAL